Kristian Pihl Lorentzen (V), 2010-05-20:
Jeg vil gerne indlede med at takke transportministeren for en fantastisk god redegørelse om kollektiv trafik.
Foruden en masse interessante og nyttige fakta
har redegørelsen et fremadrettet indhold, hvor regeringen lægger sporene for håndteringen af de udfordringer, der findes inden for den kollektive trafik.
Det står klart, at den kollektive trafik har sin store styrke specielt i de tæt befolkede områder og typiske pendlerregioner.
Dermed spiller den kollektive trafik en meget vigtig rolle i løsningen af de daglige trængselsproblemer, ikke mindst i hovedstadsområdet, men også i forhold til andre storbyer.
Det samme gælder med hensyn til målet om at reducere CO2-udledningen fra transport, hvor den kollektive trafik også spiller en rolle.
På denne baggrund glæder Venstre sig over den brede politiske aftale kaldet »En grøn transportpolitik« fra 2009, hvor vi disponerede 97 mia. kr. fra Infrastrukturfonden.
Heraf blev ikke mindre end 60 pct. øremærket til investeringer i den kollektive trafik.
Investeringerne omfatter bl.a. følgende: Et nyt landsdækkende signalsystem til jernbanen, der vil give flere tog til tiden og større sikkerhed på banen; dernæst en ny tiltrængt jernbane mellem København og Ringsted via Køge, et projekt, der vil gavne tusindvis af togpendlere, samtidig med at rejsetiden mellem Odense og København kan reduceres til 1 time.
Der er også aftalt en opgradering af Nordvestbanen på Sjælland med dobbeltspor mellem Lejre og Vipperød; der er aftalt en opgradering af den sønderjyske jernbane med dobbeltspor mellem Vojens og Vamdrup; der er afsat ½ mia. kr. i statsligt tilskud til en letbane ved Århus og 1 ½ mia. kr. til et højklasset kollektivt trafiktilbud i Ring 3-korridoren vest for København.
Så er der afsat 1,3 mia. kr. til busserne med det mål at få flere buspassagerer og bedre fremkommelighed for busserne; endelig er der iværksat en analyse af, hvordan vi giver et løft til den kollektive trafik i hovedstadsområdet, herunder S-togene.
Regeringen og trafikforligskredsen har altså virkelig satset på den kollektive trafik som et uundværligt grundlag for mobiliteten i vort samfund samt en grønnere transport.
Da der indtil videre ikke er flere penge i Infrastrukturfonden på denne side af 2020, vil Venstre pege på OPP, dvs. offentlige-private partnerskaber, samt private investeringer i infrastruktur som en oplagt vej til at få realiseret flere vigtige infrastrukturprojekter i en fart.
Lad os få en konkret vurdering af letbaneprojekterne ved Århus, Ring 3 og Odense med henblik på deres egnethed til OPP.
Vi er nødt til at tænke nyt i lyset af knapheden på offentlige anlægskroner i stat og kommuner.
Lad os få private investorer på banen så at sige.
Lad mig herefter vende mig mod en række andre udfordringer inden for den kollektive trafik.
For Venstre hersker der ingen tvivl om, at der specielt er tre faktorer, der skal være i orden, for at vi kan lokke flere danskere over i den kollektive trafik af egen fri vilje.
Vi skal sikre, at det bliver nemt for passagererne at rejse, selv om de skal skifte mellem f.eks. tog og bus.
Og vi skal sikre, at der ikke foregår en uacceptabel konkurrence mellem de enkelte dele af den kollektive trafik for skatteborgernes penge.
I stedet skal der satses på helheder og en bedre sammenhæng på tværs, så vi samler kræfterne om at styrke og øge den samlede kollektive trafik frem for indbyrdes konkurrence.
Hvis der er brug for lovændringer til at håndtere denne udfordring med bedre organisering og bedre koordination i den kollektive trafik, ja, så er Venstre klar til at se på det.
Vi glæder os også over, at regeringen har igangsat en evaluering af lov om trafikselskaber, så vi får afdækket behovet for forbedringer og justeringer, baseret på 3 års erfaringer med loven.
Den anden vigtige faktor for den kollektive trafik er pålidelighed og rettidighed.
Venstre vil gerne rose transportministeren for at have taget konsekvensen af den uacceptable situation på Kystbanen ved at etablere et særligt rettidighedskontor, også kaldet Banebryderne.
Hvis ikke pendlerne kan stole på, at tog og busser kører til tiden, så tager de bilen til arbejde, også selv om de skal snegle sig af sted i kø på motorvejen, for de er dog trods alt sikre på, hvornår de kan regne med at nå frem til arbejdet og møde til tiden.
Derfor skal vi sikre maksimalt politisk fokus på kravet om rettidighed i den kollektive trafik.
Den nuværende rettidighed for fjern- og regionaltog på under 90 pct. er alt for lav.
Venstre ønsker, at denne regularitet bliver øget til mindst 95 pct.
Her kan vi tage ved lære af togdriften i Midt- og Vestjylland, hvor rettidigheden er meget høj.
Den tredje vigtige faktor for at få flere folk i tog og busser er, at vi sikrer kortere rejsetid og en høj service.
Derfor skal vi fortsætte arbejdet med at øge togenes hastighed, i takt med at det store signalprojekt rulles ud landet over.
Venstre har en målsætning om 200 km/t. på fjerntogsstrækningerne og 140 km/t. på sidebanerne.
Venstre ønsker også, at vi får afkortet rejsetiden for busserne, og her er jo afsat et beløb på 1,3 mia. kr i den store buspulje til at forfølge det mål.
Blandt andre vigtige indsatser til styrkelse af den kollektive trafik vil jeg pege på bedre trafikinformation som afgørende for, om passagererne får en god oplevelse med den kollektive trafik på perronerne og ved busstoppestederne.
Informationen skal være højaktuel, ikke mindst hvis der opstår forsinkelser, og det gør der jo indimellem i den kollektive trafik.
Fremover skal informationen også gå mere på tværs af busser og tog – igen for at styrke sammenhængene – så det bliver let for en passager at se, at nu kommer jeg frem til X station, og så kan jeg springe over i en bybus, der kører til Y by.
Venstre har også et ønske om, at trafikinformationen fremover bliver på både dansk og på engelsk, således at vi tilgodeser de mange turister, der heldigvis besøger vores land.
Venstre følger med interesse udviklingen i indførelsen af det nationale, elektroniske rejsekort, der vil gøre det mere enkelt at rejse på tværs af hele den kollektive trafik i Danmark.
Vi skal derfor holde meget fast i målet om, at rejsekortet er indført i hele landet med udgangen af 2012.
Venstre finder det også naturligt at satse mere på biogas i busserne for at fremme miljøet i byerne.
Det hænger fint sammen med den store satsning på biogas, som vi laver på den energipolitiske front.
Desuden har svenskerne meget positive erfaringer med netop biogas.
Desuden vil vi satse meget på yderligere energieffektive busser og tog, og på lang sigt glæder vi os meget til at få indført elektrificering af jernbanen – det vil være noget, der virkelig giver den grønne kollektive trafik et løft.
Afslutningsvis vil jeg glæde mig over, at vi sammen har lagt sporene for et markant løft af den kollektive trafik.
Der vil gå nogle år, før vi ser den fulde effekt af initiativerne og de store investeringer.
I mellemtiden skal vi arbejde for løsninger på, hvordan vi kan gøre den kollektive trafik til et endnu mere attraktivt alternativ til bilen.
Endnu en gang: Tak for en god redegørelse, hr. transportminister.